Ábrahám Erika

*még egy tavasz elé*

könnyű volt

nem lenni máshol

bóklásztunk egymásban

két kamasz

összenéztünk egy

fázós matrac fölött

jövőnk akár a karcos vodka

hallgatott két költemény

szélvédőkön üzentem

táblába öklöztem

a bérház előtt

a kezem felrepedt

talán a bal

monogramod

homlokomon

akár egy vegyjel

megrendült a háló

ha illatomba húztam

képzeletben

lehetett volna nász

idegenek ismernek rá

az arcomon

*egy vér*

azt mondják a méh

sejtszinten őrzi

a magzat képét

kicsapott élet

visszaapadás

vetkőzöm

lábaim között

sebzett szárnyak

angyal rorschach foltja

nem szülök neked

az asszony nem volt otthon

a friss vér könnyen kijön

hideg víz szappan

aztán elaludtunk

a szárítógép dünnyögött